RETTENS DOM (Tredje Afdeling)

19. juli 1999

Sag T-74/98

Luciano Mammarella

mod

Kommissionen for De Europæiske Fællesskaber

»Tjenestemænd — social sikring — invalidepension — ekstern arbejdstager knyttet til institutionen ved kontrakt — kontrakt om tjenesteydelser, der løbende forlænges«

Fuldstændig gengivelse på italiensk II-797

Angående:

Påstand om annullation af Kommissionens afslag på at tildele sagsøgeren den godtgørelse, der er fastsat i vedtægten for tjenestemænd i De Europæiske Fællesskaber i tilfælde af vedvarende, delvis invaliditet som følge af en ulykke, som han blev ramt af, da han var kontraktligt knyttet til institutionen som ekstern tjenesteyder, og, subsidiært, et krav om erstatning.

Udfald:

Kommissionen for De Europæiske Fællesskaber frifindes. Hver part bærer sine egne omkostninger.

Sammendrag

Tjenestemænd – vedtægten – ansættelsesvilkårene for de øvrige ansatte – anvendelsesområde – kontrakter omfattet af en medlemsstats lovgivning – lovlighed

Tjenestemænd – vedtægten – ansættelsesvilkårene for de øvrige ansatte – anvendelsesområde – udvidelse ved analogi – udelukket

Tjenestemænd – egenskab af tjenestemand – betingelser for opnåelse ikke opfyldt i mangel af en lovformelig udnævnelse

Tjenestemænd – social sikring – invalidepension – omfattede personer – personer henhørende under vedtægten eller ansættelsesvilkårene for de øvrige ansatte

Tjenestemænd – søgsmål – personer, der gør krav på at være tjenestemand eller andet end lokalt ansat

Ikke kun personer med status som tjenestemænd eller ansatte ved Fællesskaberne, men også personer, som gør krav på en sådan status, kan påberåbe sig vedtægtens artikel 90 og 91 om søgsmålsretten ved et sagsanlæg ved Fællesskabets retsinstanser. (præmis 16) Henvisning til: Domstolen, 20. juni 1985, sag 123/84, Klein mod Kommissionen, Sml. s. 1907, præmis 10.

En berørt person kan kun have ret til invalidepension i henhold til den vedtægtsmæssige sociale sikringsordning, såfremt den forbindelse, der knytter ham til Fællesskabet, henhører under en af de kategorier, der er fastsat i vedtægten eller i ansættelsesvilkårene for de øvrige ansatte. (præmis 20) Henvisning til: Klein mod Kommissionen, præmis 12-26; generaladvokatVerLoren van Themaat's forslag til afgørelse i sagen Klein mod Kommissionen, Sml. s. 1909.

Da retsforholdet mellem en tjenestemand og administrationen er af vedtægtsmæssig og ikke aftaleretlig karakter, kan udnævnelse og fastansættelse af en tjenestemand kun finde sted under iagttagelse af de i vedtægten foreskrevne former og betingelser. Udnævnelse af en tjenestemand må nødvendigvis ske, jf. vedtægtens artikel 3, ved en ensidig retsakt fra ansættelsesmyndighedens side, der anfører det tidspunkt, fra hvilket udnævnelsen får virkning, samt den stilling, tjenestemanden skal beklæde. Det følger heraf, at når der ikke foreligger en afgørelse om udnævnelse til tjenestemand, kan den pågældende ikke gøre krav på at have status som sådan. (præmis 25, 26 og 27) Henvisning til: Domstolen, 13. maj 1970, sag 18/69, Fourniermod Kommissionen, Sml. 1970, s. 49, org. réf.: Rec. s. 249; Retten, 7. februar 1991, forenede sager T-18/89 og T-24/89, Tagaras mod Domstolen, Sml. II, s. 53; Retten, 10. april 1992, sag T-40/91, Ventura mod Parlamentet, Sml. II, s. 1697, præmis 40 og 41.